### Beslutning

Godkendt.

### Sagsfremstilling

## Resume og sagens baggrund

Kalundborg Kommunes beredskabspolitik, den overordnede beredskabsplan samt ny 3 dages beredskabsplan for sårbare borgere ved større hændelser fremlægges til kommunalbestyrelsens vedtagelse. Den overordnede beredskabsplan er lovpligtig og skal vedtages af kommunalbestyrelsen. Alle kommuner forventes at have en 3 dages beredskabsplan målrettet særligt sårbare borgere.

## Indstillinger

Direktøren indstiller, at beredskabspolitik, overordnede beredskabsplan samt 3 dags beredskabsplan for sårbare borgere godkendes.

## Behandling

Direktionen, Ældre- og Sundhedsudvalget, Kultur- og Fritidsudvalget, Børn- og Familieudvalget,  Unge- og Beskæftigelsesudvalget, Socialudvalget, Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

Trusselsniveauet i [adresse] er under forandring. Det gælder ikke mindst trusselsniveauet ift. nedbrud i vital infrastruktur herunder brown outs (nedbrud i strømforsyning) og hackerangreb på diverse digitale systemer.

Kalundborg Kommune tilpasser løbende sin beredskabsplanlægning efter det aktuelle trusselsbillede.

Overordnet beredskabsplan
Kalundborg Kommune har på denne baggrund opdateret den lovpligtige overordnede beredskabsplan. Den overordnede beredskabsplan er grundlag for vurdering af kriser og beskriver, hvordan Kalundborg Kommune organiserer sig ved større hændelser. Planen skal godkendes af den siddende kommunalbestyrelse.

Beredskabsplanen tager udgangspunkt i tidligere planer, dog tages der i den nye plan også højde for evt. nedbrud i normale kommunikationslinjer.

3 dages beredskabsplan for sårbare borgere
Ligeledes er der en forventning om, at alle kommuner som noget ny har en 3 dages beredskabsplan for særligt sårbare borgere ved større hændelser.

Ved større hændelse som f.eks. forsyningsnedbrud vil der være særligt behov for at sikre, at kommunen kan varetage sine forpligtelser for borgere med særlige behov, eksempelvis borgere på kommunale institutioner, plejecentre mm. Denne indsats forudsætter et tæt samspil mellem den planlægning, som sker i regi af den overordnede beredskabsplan, og den planlægning, som sker i regi af sundhedsberedskabsplanen og IT beredskabsplanen.

[adresse] 3 dages beredskabsplan for sårbare borgere er derfor udarbejdet på baggrund af input fra en tværgående arbejdsgruppe med repræsentanter fra IT, Sundheds- og ældreområdet, voksen-specialområdet samt Madservice. Planen er tæt koblet til både den overordnede beredskabsplan, sundhedsberedskabsplanen samt IT-beredskabsplanen.

Planen er ligeledes koordineret tæt med Vestsjællands Brandvæsen (Lokal Beredskabs Stab) og i dialog med kommunens forsyningsvirksomheder.

3 dages planen beskriver, hvordan Kalundborg Kommune vil sikre indsatser for særligt sårbare borgere også ved større forsyningsnedbrud samt forventninger til borgere i eget hjem.

En forudsætning for gennemførelsen af 3 dages beredskabsplanen er etablering af større nødstrømløsninger på 3 udvalgte lokationer: Madservice, Nyvangsparken og Rørmosecentret. Mindre nødstrømløsninger vil være tilgængeligt på alle institutioner.

Efter vedtagelse forventes 3 dages planen at kunne være implementeret med udgangen af 2025.

Jon Andreasen

Ændringer i den overordnede beredskabsplan samt den nye 3 dages beredskabsplan for sårbare borgere medfører ligeledes konsekvensrettelser i [adresse] beredskabspolitik.

Begge beredskabsplaner samt den overordnede beredskabspolitik fremlægges til politisk godkendelse af Kommunalbestyrelsen med forudgående behandling i relevante fagudvalg.

Sundhedsberedskabsplanen skal ligeledes vedtages i indeværende år. Grundet en lovpligtig høringsproces med inddragelse af både andre kommuner og Sundhedsstyrelsen, behandles sundhedsberedskabsplanen separat på et kommunalbestyrelsesmøde sidst på året.

Implementering og Kommunikation af planerne

Efter vedtagelse af planerne igangsættes den vigtige opgave med at implementere og kommunikere planerne. Dette sker gennem tre primære spor:

* Implementering af 3 dages beredskabsplanens fælles tiltag og lokale tiltag på de enkelte institutioner
* Gennemførelse af beredskabspolitikken, herunder at planerne forankres internt i Kalundborg Kommune og kommunikeres tydeligt til ledere og medarbejdere med en klar kobling mellem lokale beredskabsplaner og de overordnede planer

* Kommunikation til borgere og virksomheder, herunder særskilt kommunikation til sårbare borgere og pårørende.

## Økonomiske konsekvenser

Den samlede udgift til investering i beredskab afhænger af hvilke tekniske løsninger, der vurderes at være mest effektive ifht. behovet både på kort og længere sigt. Midler fra kommunens risikostyringspulje på 950.000 kr. er i 2025 reserveret som foreløbig øvre ramme for investeringen.

### Sagens forløb

18/08/2025 Direktionen
Anbefales.
01/09/2025 Ældre- og Sundhedsudvalget
Anbefales.
02/09/2025 Kultur- og Fritidsudvalget
Anbefales.

Afbud: Tammy Kristoffersen

03/09/2025 Børn- og Familieudvalget
Anbefales.

Afbud: Kåre Steffensen

03/09/2025 Unge- og Beskæftigelsesudvalget
Anbefales.
04/09/2025 Teknik- og Miljøudvalget

Anbefales med bemærkning om en optagethed af hvordan der på de omtalte lokationer sikres varmeforsyning.

Magnus Pedersen (Kalundborg-listen) stemmer imod med bemærkning om at Handicaprådet og Seniorrådet skal høres.

04/09/2025 Socialudvalget
Anbefales. Seniorrådet og Handicaprådet orienteres.

10/09/2025 Økonomiudvalget

Anbefales.

Sagen sendes til orientering i Handicapråd og Seniorråd.

Afbud: Kåre Steffensen, Oda Schou